Σοφρίτο
Σοφρίτο, ένα εντυπωσιακό παραδοσιακό Κερκυραϊκό πιάτο με τρυφερό φιλέτο μοσχαριού, ελαφρώς τηγανισμένο με μπόλικο σκόρδο και με βελούδινη σάλτσα.
1 κιλό φιλέτο μοσχαρίσιο, κομμένο σε φέτες πάχους περίπου 2 εκ., 120 γρ. αλεύρι, 100 ml ελαιόλαδο, 8 σκελίδες σκόρδου, ψιλοκομμένες (ή λιγότερες, ανάλογα με τα γούστα μας), τα φύλλα από 1½ ματσάκι μαϊντανό, ψιλοκομμένα, 100 ml ξίδι από λευκό κρασί, 150 ml λευκό ξηρό κρασί, 300 ml ζωμός κότας ή νερό, αλάτι, φρεσκοτριμμένο πιπέρι
Για να φτιάξουμε σοφρίτο κρατάμε κατά μέρος 2 κουτ. σούπας από το αλεύρι και βάζουμε το υπόλοιπο σε ένα ρηχό πιάτο.Αλατοπιπερώνουμε και αλευρώνουμε τις φέτες του κρέατος και από τις δύο πλευρές. Σε μια φαρδιά και ρηχή κατσαρόλα ζεσταίνουμε καλά το ελαιόλαδο σε δυνατή φωτιά και τηγανίζουμε τις φέτες κρέατος, σε δόσεις, για 1 - 2 λεπτά από κάθε πλευρά, μέχρι να ροδίσουν και το αλεύρι να σχηματίσει μια καστανή κρούστα (σε αυτήν τη φάση το κρέας θα είναι μέτρια ψημένο. Αν το θέλουμε καλοψημένο, τότε κόβουμε τις φέτες κρέατος πιο λεπτές)Τις βγάζουμε με τρυπητή κουτάλα και τις βάζουμε σε μια πιατέλα.Κρατάμε στην κατσαρόλα 2 κουτ. σούπας από το ελαιόλαδο που τηγανίσαμε και πετάμε το υπόλοιπο.Ρίχνουμε στην κατσαρόλα το σκόρδο και το μισό μαϊντανό και τα σοτάρουμε για 3 - 4 δευτερόλεπτα για να μη μαυρίσει το σκόρδο, ανακατεύοντας διαρκώς.Πασπαλίζουμε το μείγμα με τις 2 κουτ. σούπας αλεύρι που έχουμε κρατήσει και τα σοτάρουμε για άλλο 1 λεπτό, ανακατεύοντας.Σβήνουμε με το ξίδι και το κρασί και, όταν αρχίσει να κοχλάζει, προσθέτουμε το ζωμό.Οταν πάρει βράση και ο ζωμός, προσθέτουμε το ζουμί που έχουν βγάλει τα φιλέτα στην πιατέλα.Συνεχίζουμε το μαγείρεμα του υγρού για λίγα λεπτά, μέχρι να ελαττωθεί και να αρχίσει να πήζει.Τότε προσθέτουμε τα φιλέτα και βράζουμε για άλλα 1 - 2 λεπτά, μέχρι να δέσει η σάλτσα.Απομακρύνουμε την κατσαρόλα από τη φωτιά, προσθέτουμε τον υπόλοιπο μαϊντανό και σερβίρουμε το σοφρίτο με πατάτες τηγανητές.
Μοσχάρι,Σκόρδο